text: Line Vedel: Nu er jeg rask
  16 oktober 2014 kl. 12.09
  Haderslev-golfspilleren Line Vedel blev syg under sidste uges turnering i Malaysia, hvor hun trak sig. Men nu er hun rask igen og spiller i Sydkorea.
  I dag spillede hun i åbningsrunden ved LPGA KEB HanaBank Championship i Sydkorea.
  Her skulle Line Vedel bruge 74 slag (+2) på det første 18 huller, hvilket er nok en placering som nummer 37.
  - Det var rigtig rart at komme i gang med en turnering igen og være over sygdommen. Jeg spillede rigtig godt i de blæsende forhold og er rigtig glad for min runde, især taget i betragtning af at jeg havde været syg i en uge og kun fik prøvespillet for-ni. Jeg glæder mig til de kommende dage, da jeg føler, tingene går i den rigtige retning, siger Line Vedel.
  Korea har været en af de mest dominerende nationer indenfor kvindegolfen de seneste år, og ved denne uges turnering er der da også mange af dem med fremme.
  Haeji Kang fører i -5, mens der er yderligere tre koreanere i top-6.
  